Mark Minnie word Vrydag begrawe | Netwerk24
Deur Maygene de Wee 20 Augustus 2018 09:05
Die begrafnisdiens van Mark Minnie (58) word Vrydag in Port Elizabeth gehou.
Die medeskrywer van die omstrede boek, Die Seuns van Bird Island, se lyk is verlede Maandag met 'n enkele skietwond aan die kop op 'n kleinhoewe in Theescombe aan die buitewyke van Port Elizabeth gevind.
Mark Minnie. Die foto is die Vrydag voor sy dood geneem. Foto: Lulama Zenzile
Die kleinhoewe behoort aan 'n vriend van Minnie, Brent Barnes. Daar is glo ook 'n vuurwapen en 'n brief naby Minnie se lyk gevind.
Die vuurwapen behoort glo aan 'n vriend. Dit is nog nie bekend gemaak wat in die brief staan nie.
'n Lykskouing is reeds verlede Dinsdag gehou maar die uitslag daarvan is nog nie bekendgemaak nie.
Minnie se dood het gekom presies 'n week nadat die boek wat hy en Chris Steyn, 'n voormalige ondersoekende joernalis, oor 'n beweerde pedofielnetwerk waarby voormalige ministers uit die apartheidsera glo betrokke was, die lig gesien het. In die boek het hulle die ministers as Magnus Malan, voormalige minister van verdediging, John Wiley, voormalige minister van omgewingsake, nog 'n minister wie se naam om regsredes weerhou word en die sakeman, Dave Allen, geïdentifiseer.
Die mans het volgens die boek jong bruin seuns na Bird-eiland naby Algoabaai geneem en hulle daar glo seksueel gemolesteer.
Allen en Wiley het hul eie lewe geneem, hoewel daar later bespiegel is dat hulle moontlik vermoor is.
Mense na aan Minnie het die naweek gesê hulle het gewag vir familie om uit die buiteland na Suid-Afrika te kom voor die finale begrafnisreëlings getref kon word.